Frank Dahlgaard (UP), 2000-04-05:
Jeg vil takke ordførerne for deres bemærkninger og kommentarer til forslaget, som jo var blevet læst.
Jeg vil også takke ministeren for hans redegørelse.
Men så vil jeg lige påpege nogle ting, inden jeg kommenterer noget af det, der er sagt.
For det første: Øresundsbroen er noget andet end Storebæltsbroen.
Flere foretog en sammenligning, men det er noget andet, og taksterne på de to store broer er meget tæt på hinanden, men det er to vidt forskellige broer.
Øresundsbroen er først og fremmest en lokal bro mellem to store byer, hvor det, at mennesker hver dag pendler frem og tilbage - ikke bare en masse gods, men mennesker - er meget mere væsentligt, end det er på Storebæltsbroen.
Jeg har i forslagets bemærkninger citeret de forskellige kyndige mennesker på området, så det er jo ikke bare noget, der er grebet ud af luften, at det er en fornuftig ting, og at det kan give en optimal udnyttelse af Øresundsbroen at få
sænket taksterne mærkbart, de takster, man nu har fastlagt. Men jeg vil gerne sige tak både til trafikministeren og til en række af de andre ordførere, også den sidste, som jo i virkeligheden sagde: Nu må vi så se, når nu det går i gang og vi får nogle erfaringer med hensyn til, hvad trafikken bliver.
Bliver den, som man havde forventet?
Bliver det en succes, eller bliver det ikke, som man forventede?
Hvis det altså ikke bliver den succes, som f.eks. Storebæltsbroen med de ganske betydelige takster er blevet - og som man altså derfor måske tror at Øresundsbroen også bliver -
Det synes jeg dog var en åbning, og det er jeg glad for.
Jeg går ud fra, at når ministeren siger, at den svenske regering ikke vil ændre på tingene, så har man foretaget konsultationer deroppe, for den svenske handelsminister og også minister for nordiske anliggender, Leif Pagrotsky,
var jo som citeret i forslaget ude i Børsen og sige, at det i hvert fald ikke var svenskerne, der stod i vejen for, at man kunne sænke de der takster, og at det nok var en god idé.
Så man er altså også i det politiske miljø oppe i Stockholm parat til at sænke taksterne.
Tak også til ministeren for hans gøren opmærksom på den særlige foranstaltning for studerende - jeg var godt klar over den, den burde være nævnt i bemærkningerne - der i virkeligheden får månedskort til næsten halv pris.
Det gælder de danske studerende.
Jeg ved ikke, hvordan det er med de svenske, men efterhånden skulle vi jo nå frem til, at der gerne var nogle mere ensartede regler på det område, sådan at der ikke er ulighed mellem svenske og danske studerende.
Landanlæggene skal også finansieres.
Og broen står i mindst 100 år.
Derfor er der jo plads til, som også den svenske handelsminister gjorde opmærksom på, at strække tilbagebetalingen af broen, brugerbetalingen, ud over en længere årrække.
Til de enkelte ordførere har jeg ganske korte kommentarer.
Tak til hr. Brian Mikkelsen for venlige bemærkninger, og også derfra blev det sagt: Lad os så se på erfaringerne og så måske senere.
Det er jo sådan den fremherskende holdning hos et flertal i Folketinget, at hvis det altså viser sig, at det ikke bliver den brosucces, som man lægger op til, så vil man gøre noget ved taksterne.
Vi ved jo ikke, hvordan den efterspørgselskurve ser ud, eller prisfølsomheden.
Vi ved jo ikke, om trafikken vokser så meget som følge af en ikke særlig stor sænkning, eller en sænkning af taksterne af en eller anden størrelse, at det opvejer det.
Det ved vi faktisk ikke endnu, men som sagt, det får vi jo en fornemmelse af, når erfaringerne kommer.
Tak også til Dansk Folkeparti, som jo var et parti, der så med sympati på det her og ville støtte forslagets behandling i Folketinget.
Hr. Arne Melchiors bemærkninger har jeg kommenteret.
Enhedslistens og også Kristeligt Folkepartis ordførere var inde på miljøet.
Der er lige kommet en rapport fra det svenske trafikøkonomiske institut, tror jeg det hedder, i Borlänge, som ikke bare ser på økonomien, men også på miljøet, og konkluderer, at broen er en gevinst for miljøet og ikke det modsatte.
Når jeg er lidt usikker, så er det, fordi jeg ikke ved, hvilke brotakstforudsætninger det bygger på. Men jeg tror ikke, at det er nogen belastning for miljøet.
Dette var mine bemærkninger.
Jeg er såmænd ikke så utilfreds med den åbning, der har vist sig eller i hvert fald er blevet bekræftet her ved behandlingen, om, at man i hvert fald er parat til at se på taksterne, hvis det skulle vise sig, at trafikmængden ikke bliver den, som man forventer.